钦定古今图书集成/明伦汇编/官常典/第191卷 > 李引
## 钦定古今图书集成/明伦汇编/官常典/第191卷 > 李引

按《晋书》本传，“引字宣伯，辽东襄平人也。祖敏，汉河内
太守，去官还乡里。辽东太守公孙度欲强用之，敏乘
轻舟浮沧海，莫知所终。引父信追求积年，浮海出塞，
竟无所见。欲行丧制服，则疑父尚存，情若居丧而不
聘娶。后有邻居举人与其父同年者亡，因行丧制服。
燕国徐邈与之同州里，以不孝莫大于无后，劝使娶”
妻。既生引，遂绝房室，恒如居丧礼，不堪其忧，数年而
卒。引既幼孤，母又改行，有识之后，降食哀戚，亦以丧
礼自居。又以祖不知存亡，设木主以事之，由是以孝
闻。容貌质素，颓然若不足者，而智度沈邃，言必有则。
初仕郡，上计掾，州辟部从事治中，举孝廉，参镇北军
事，迁乐平侯相，政尚清简。入为尚书郎，迁中护军司
马吏部郎，铨综廉平，赐爵关中侯。出补安丰太守。文
帝引为大将军从事中郎，迁御史中丞。恭恪直绳，百
官惮之。伐蜀之役，为西中郎将，督关中诸军事。后为
河南尹，封广陆伯。泰始初，拜尚书，进爵为侯。引奏以
为“古者三公坐而论道，内参六官之事，外与六卿之
教，或处三槐，兼听狱讼，稽疑之典，谋及卿士。陛下圣
德钦明，垂心万机，猥发明诏，仪刑古式，虽唐虞畴谘，
周文翼翼，无以加也。自今以往，国有大政，可亲延群
公，询纳谠言。其军国所疑，延诣省中，使侍中尚书谘
论所宜。若有疾疢，不任觐会，临时遣侍臣讯访。”诏从
之。迁吏部尚书、仆射，寻转太子少傅。诏以引忠允高
亮，有匪躬之节，使领司隶校尉。引屡自表让，“忝傅储
宫，不宜兼监司之官。”武帝以二职并须忠贤，故每不
许。咸宁初，皇太子出居东宫，帝以司隶事任峻重，而
少傅有旦夕辅导之务，引素羸，不宜久劳之。转拜侍
中，加特进，俄迁尚书令，侍中、特进如故。引虽历职内
外，而家至贫俭，儿病无以市药。帝闻之，赐钱十万。其
后帝以司徒旧丞相之职，诏以引为司徒。在位五年，
简亮持重，称为任职。以吴会初平，大臣多有勋劳，宜
有登进，乃上疏逊位。帝不听，遣侍中宣旨，优诏敦谕，
绝其章表。引不得已，起视事。太康三年薨。诏遣御史
持节监丧致祠，谥曰成皇太子。命舍人王赞诔之，文
义甚美。帝后思引清节，诏曰：“故司空李引、太常彭灌，
并履忠清俭，身没，家无馀积。”赐引家钱二百万、谷千
斛，灌家半之。三子：固、真、长、修。